DF og S: Tallene taler et tydeligt sprog

På de tre år, grænsekontrollen har eksisteret, er 801 våben beslaglagt, 6.144 personer er blevet afvist, og derudover er der blevet rejst 5.479 sigtelser om blandt andet menneskesmugling, våbenbesiddelse og narkosmugling. Det viser tal fra Rigspolitet til og med oktober 2018. Tallet for afviste personer er også opdateret med november og december, og det er nu steget til 7.134.

Grænsekontrol Eksempler på våben, der er er beslaglagt ved grænsekontrol: Knive, sværd, slangebøsser, slagvåben, gaspatroner, peberspray og strømpistoler Eksempler på nogle af de mest almindelige sigtelser ved grænsekontrol: Overlæs, menneskesmugling, narkotikasmugling, manglende kørekort, glemt pas, overtrædelse af indrejseforbud. Kilde: Rigspolitiet, tal opgjort fra januar 2016 til oktober 2018.

Og tallene taler deres eget tydelige sprog, mener Dansk Folkepartis Martin Henriksen.

- Tallene bekræfter jo, at grænsekontrollen har en effekt. Og så har det en værdi i sig selv, at man kan se, at her begynder og slutter Danmark, siger han.

Socialdemokratiets retsordfører, Trine Bramsen, mener, at politiets tal maner enhver kritik af grænsekontrollen i jorden.

- Dem, der har sagt, at den er meningsløs, at den ikke har nogen effekt og er symbolpolitisk. Det stemmer ikke overens med virkeligheden. Det her er meget store tal.

I Det Radikale Venstre mener man derimod ikke, der er meget at fejre på treårsdagen.

- Det er en meget høj pris, vi betaler for, at regeringen har besluttet, at så mange politibetjente skal stå nede på grænsen. Det betyder jo, at de ikke har lige så god tid til at udføre deres politiarbejde, som de ellers ville have haft, siger retsordfører Lotte Rod.